Endometrioza

Endometrioza je naziv za stanje koje karakterizira nalaz i rast tkiva endometrija (unutarnji sloj maternice) izvan endometrija i miometrija maternice.
Nalaz endometrija u miometriju naziva se adenomioza (nekad lat. endometriosis interna). Takav "ektopičan" endometrij ima iste histološke značajke kao i normalni endometrij.

Normalan endometrij u maternici se tokom menstruacijskog ciklusa odljušti i izlazi iz tijela. Kod endometrioze, ektopično tkivo reagira na hormonske promjene kao i normalni endometrij. Tako odljuštene stanice i krv obično ne mogu izaći iz tijela i uzrokuju razne promjene kao što su: unutarnje krvarenje, upala, bol, ožiljci ili neki drugi simptomi na organima koji nisu dio ženskog spolnog sistema (mokraćni sistem, probavni trakt, središnji živčani sistem).

 Simptomi 

Glavni i najčešći simptom endometrioze je zdjelična bol. Bol je obično razmjerna proširenosti bolesti, iako neke žene ne osjećaju, ili osjećaju vrlo malu bol, unatoč znatnoj raširenosti i uznapredovalosti bolesti. Bol može biti i intenzivna, unatoč vrlo malom žarištu endometrioze.

Ostali simptomi mogu uključivati:

 dismenoreja, koja može biti progresivna 
 hronična bol (u donjem dijelu leđa i zdjelici, ili trbušna bol)
 dispareunija
 bolna peristaltika ili bolno mokrenje (dizurija)
 obilna menstruacijska krvarenja (menoragija)
 mučnina i povraćanje
 premenstrualno ili intermenstrualno mrljasto krvarenje, tzv. "spotting"
 neplodnost (npr. endometrioza može uzrokovati opstrukciju jajovoda)
 opstrukcija crijeva ili opstrukcija u mokraćnom sustavu

 Lokalizacija i klasifikacija 

Endometriozu najčešće nalazimo u zdjeličnim strukturama:
 jajnici
 jajovodi
 stražnja strana maternice i stražnja udubina u peritoneumu (lat. excavatio rectouterina - Douglasov prostor)
 prednja strana maternice i prednja udubina u peritoneumu (lat. excavatio vesicouterina)
 maternični ligamenti  - široki (lat. ligamentum rotundum uteri) ili okrugli (lat. ligamentum latum uteri)
 crijeva, naročito slijepo crijevo
 mokraćni mjehur
 endometrioza se može širiti u vrat maternice i stidnicu ili na mjesta hirurških rezova u abdomenu.
 iznimno rijetko, pluća ili drugi dijelovi tijela

Endometrioza se klasificira kao minimalna, blaga, umjerena ili teška (I-IV), nakon laparaskopske procjene broja i veličine žarišta, te nazočnosti priraslica.

  Teorije o nastanku endometrioze 

Teorije o nastanku endometrioze razvijaju se u dva glavna pravca. Jedan predstavlja ideju metaplazije epitela određenog organa, u epitel endometrija, dok druga razmatra ideju endometriotskog implantanta, tj. dolaska endometrijskih stanica do određenog mjesta implantacije.

 Komplikacije 

Najčešća komplikacija endometrioze je neplodnost. Ovisno o lokalizaciji endometrioza može uzrokovati adhezije u crijevima ili mokraćnom sistemu, što može uzrokovati probleme sa prohodnošću dijelova sustava. Rijetko endometriozu možemo naći u središnjem živčanom sistemu, gdje može uzrokovati vrlo različite neurološke simptome ili u plućima.

U žarištima endometrioze može doći do hiperplazije (kao i u endometriju - hiperplazija endometrija) ili do razvoj zloćudnog tumora.

 Liječenje 

Liječenje endometrioze može biti medikamentno, hirurško ili kombinirano (preoperativno medikamentno ili postoperativno medikamentno).

Kategorija:Ginekologija
Kategorija:Neupalne bolesti ženskih genitalija
Kategorija:Menstruacijski ciklus